Ջեսսի Բաքլի

Ջեսսի Բաքլի (, ), իռլանդացի դերասանուհի և երգչուհի, որն իր հայտնիությունը ստացել է Լև Նիկոլաևիչ Տոլստոյի «Պատերազմ և խաղաղություն» վեպի հիման վրա BBC-ի կողմից վեց մասից բաղկացած էկրանավորման մեջ Մարի Բոլկոնսկայի և «Տաբու» հեռուստասերիալում Լորնի Բոուի դերերի շնորհիվ։ Լոուրենս Օլիվիեի մրցանակի դափնեկիր է։ BAFTA մրցանակի եռակի հավակնորդ, այդ թվում նաև «Ծագող աստղ» անվանակարգում և «Օսկար» մրցանակի հավակնորդ՝ «երկրորդ պլանի լավագույն դերասանուհի» անվանակարգում «Անծանոթ դուստրը» ֆիլմում իր դերի համար։

Կենսագրություն 
Ջեսսի Բաքլին ծնվել է 1989 թվականին, վոկալի ուսուցչուհու ընտանիքում։ Սովորել է Ursuline Secondary School-ում, որտեղ հանդես է եկել դպրոցական բեմադրությունների ժամանակ։

Կարիերայի սկիզբ։ I’d Do Anything 
2008 թվականի մայիսի 31-ին Բաքլին I’d Do Anything բրիտանական տաղանդների շոույում զբաղեցրել է երկրորդ հորիզոնականը։ Շոուի նպատակն էր վերածնված «Օլիվեր!» մյուզիքլի Նենսիի համար գտնել համապատասխան երգչուհի։

Աշխատանքը թատրոնում 
2008 թվականի սեպտեմբերի 14-ին Բարքլին Հայդ պարկում մասնակցել է Էնդրյու Լլոյդ Ուեբերի 60-ամյակին նվիրված շոուին։ Նա, I 'd Do Anything-ի եզրափակչի մյուս մասնակիցների՝ Քիշեյ Ամպոնսա-Բենսոնի, Նիամ Փերիի և Ռեյչել Թաքերի, ինչպես նաև Any Dream Will Do շոուի եզրափակչի մասնակիցներ Դենիել Բոյզի, Լյուիս Բրեդլիի, Բեն Ջեյմս-Էլիսի և քիթ Ջեքի հետ երգել է «Աստղերի էքսպրես»-ից «I don' t Know How to Love Him» և «Light at the End of the Tunnel» երգերը։ Նույն թվականի սեպտեմբերի 18-ին Բաքլին և Իֆե Մուլհոլանդը հանդես եկան RTÉ Concert Orchestra-ի հետ Դուբլինի ազգային համերգասրահում՝ Էնդրյու Լլոյդ Ուեբերին նվիրված երեկոյի ժամանակ։

Այն բանից հետո, երբ Բաքլին գրավեց երկրորդ տեղը I’d Do Anything մրցույթում, նրան առաջարկեցին դառնալ հաղթող Ջոդի Պրենջերի Նենսիի դերի կրկնակի դերակատար, սակայն նա մերժեց առաջարկը՝ նախընտրելով մասնակցել մեկ այլ նախագծի։ Նա Սթիվեն Սոնդհայմի «Փոքրիկ սերենադ» մյուզիքլի վերածննդի ժամանակ ստացել է էն Էդգերմանի դերը. մյուզիքլին մասնակցել են նաև Մորին Լիպմանը և Հաննա Ուեդինգեմը, իսկ որպես ռեժիսոր հանդես է եկել Թրևոր Նանը։ 2008 թվականի նոյեմբերի 22-ից մինչև 2009 թվականի մարտի 8-ը ներկայացումները տեղի են ունեցել Լոնդոնի Menier Chocolate Factory-ում և Studio Theatre-ում, իսկ 2009 թվականի ապրիլի 7-ից հուլիսի 25-ը ներկայացումները տեղի են ունեցել Garrick Theatre-ում, որը West End-ում դարձել է Բաքլիի դեբյուտը։

Բաքլին նաև հանդես է եկել մի շարք ազգային համերգների ժամանակ, որոնց թվում առանձնանում է 2009 թվականի Սուրբ Ծննդյան համերգը Մարիա Ֆրիդմանի հետ, Լոնդոնի Cantabile քառյակի և Թիմ Ռայսի հետ և 2010 թվականի փետրվարին Վալենտինի օրվա համերգների շարքը Դանիել Բոյզի և «Փոքրիկ Սերենադ» մյուզիքլի գործընկեր Քելլի Փրայսի հետ։

2013 թվականի Շեքսպիրյան գլոբուսի ամառային եթերաշրջանի շրջանակներում նա «Փոթորիրկ» պիեսում մարմնավորել է Միրանդային ու երգչուհի Արաբելլա Հանթին, և Քեյթին՝ Սամուել Ադամսոնի «Դանիել» պիեսում։ 2013 թվականի սեպտեմբերին Բաքլին մասնակցել է Մայքլ Գրանդաջի «Հենրի V» պիեսի բեմադրությանը՝ Ջուդ Լոուի գլխավոր դերակատարմամ․ ներկայացումները անցկացվել են Ուեսթ Էնդում գտնվող Noël Coward թատրոնում։

2014 թվականին Չիչեստերի փառատոնային թատրոնի Պիտեր Շեֆերի «Ամադեուս» պիեսում խաղացել է Կոնստանցիա Մոցարտի դերը։ Նա նաև խաղացել է Պերդիտայի դերը Քենեթ Բրանի թատերական կազմակերպության «Ձմեռային հեքիաթ» ներկայացման մեջ․ 2015 թվականի նոյեմբերի 26-ին իրական ժամանակով ցուցադրվել է կինոյում ամբողջ աշխարհով։

2020 թվականի օգոստոսին Բաքլին պետք է մարմնավորեր Ջուլիետի դերը Լոնդոնի թագավորական ազգային թատրոնի բեմում՝ «Ռոմեո և Ջուլիետ»-ի նոր ցուցադրության մեջ, որի ռեժիսորն է Սայմոն Գոդվինը, բայց 2020 թվականի ամռանը, ինչպես ազգային թատրոնի մյուս ներկայացումները, այս ներկայացումը նույնպես չեղարկվեց COVID-19 համավարակի պատճառով։ Փոխարենը, ազգային թատրոնի տարածքում նկարահանվեց հեռուստատեսային ֆիլմ, որն էկրան Է բարձրացավ 2021 թվականի ապրիլին։

2021 թվականի դեկտեմբերից մինչև 2022 թվականի մարտ Բաքլին խաղացել է Սալի Բոուլզի դերը «Կաբարե» մյուզիքլի նոր ցուցադրության մեջ, որտեղ նրա գործընկերը Էդդի Ռեդմեյնն էր։ Ցուցադրությունը, ներառյալ Բաքլիի խաղը, արժանացել է բուռն արձագանքների, իսկ դերասանուհին արժանացել Է Լոուրենս Օլիվիեի մրցանակի՝ մյուզիքլում լավագույն դերասանուհին լինելու համար։

Կարիերան հեռուստատեսությունում 
2010-2015 թվականներին Բաքլին հեռուստատեսային էպիզոդիկ դերեր է խաղացել, ինչպես նաև նկարահանվել է մի շարք կարճամետրաժ ֆիլմերում։ 2016 թվականին BBC-ում կայացել է Լև Նիկոլաևիչ Տոլստոյի «Պատերազմ և խաղաղություն» վեպի վեց մասից բաղկացած էկրանավորման պրեմիերան, որում Բաքլին մարմնավորել է Մարի Բոլկոնսկայայի դերը։ Նա արժանացել է քննադատների հավանությանը․ The Guardian-ից Վիվ Գրոսկոպը հատկապես նկատել է սերիալի երկրորդ եթերաշրջանի դերասանական խաղը, գրելով,  որ նա հրաշալի կերպով բացել է այդ սովարական և բարեպաշտ հերոսուհու բնավորությունը։

2017 թվականին Բաքլին հայտնվել է BBC-ի «Տաբու» հեռուստասերիալի Լորնա Բոուի դերում, որտեղ գլխավոր դերակատարը եղել է Թոմ Հարդին։ Նույն թվականին նա խաղացել է Օնոր Մարտինի դերը «Վերջին գրառումը» սերիալում։ 2018 թվականին խաղացել է Մերիեն Հոլկոմբի գլխավոր դերը Ուիլկի Քոլինզի «Սպիտակազգեստ կինը» վեպի էկրանավորման մեջ։

2019 թվականին «Չեռնոբիլ» մինի-սերիալում խաղացել է Լյուդմիլա Իգնատենկոյի՝ հրշեջ Վասիլի Իգնատենկոյի կնոջ դերը, որը Չեռնոբիլի ատոմակայանի վթարի հետևանքների առաջին վերացողներից մեկն էր։

Ֆիլմագրություն

Վիդեոխաղեր

Ծանոթագրություններ

Արտաքին հղումներ 

21-րդ դարի դերասանուհիներ
21-րդ դարի երգչուհիներ
Իռլանդացի կանայք
21-րդ դարի կոմպոզիտորներ
Թատրոնի դերասանուհիներ
Դրամատիկական արվեստի թագավորական ակադեմիայի շրջանավարտներ
Իռլանդացի երգիչներ
Իռլանդացի կինոդերասաններ